Izvor: Nova S

Autor i voditelj Zoran Kesić objavio je da će se emisija "24 minuta sa Zoranom Kesićem" od nove sezone emitovati na TV Nova S.

"Tim "24 minuta" je doneo odluku da pređemo od sledeće sezone na Novu S. Ni pod kakvim pritiskom, dakle slobodno smo radili svih šest godina. I apsolutno nema nikakve tenzije niti dramatike u toj našoj poslovnoj odluci, toj proceni da nastavimo na ovoj televiziji", naveo je u Utisku nedelje na TV Nova S Kesić.

Kaže da je nacionalna frekvencija bila plus za ostanak na O2, ali da su ipak odlučili da treba da promene sredinu i da dođu na Novu S. Naveo je da mu je argument za nacionalnu frekvenciju bio "da smeta". "A opet drugi glasić mi kaže - druže, ti da si smetao, ti ne bi bio tamo odavno", kazao je i istakao da nisu oterani sa O2, da je rukovodstvo, naprotiv, želelo da ostanu, što je ocenio "zanimljivim".

Izvor: Nova S

Našli smo televiziju na kojoj ćemo konačno dobiti reprizu, dodao je.

"Bolje je biti negde gde petkom imaš Ivana Ivanovića, subotom nas, nedeljom Olju Bećković i to je jedna televizija sa rasporedom od petka do nedelje koju bih ja, kao gledalac, voleo da gledam", rekao je Kesić.

Dodao je da će emisija ostati u istom formatu.

Nova S je deo United media u okviru koje posluje i N1.